Chren, Martin, poslanec NR SR (2014-07-08):
Ďakujem veľmi pekne. Vážená pani predsedajúca, ctené kolegyne, ctení kolegovia, vážený pán minister. Náročky som si nechal vaše oslovenie, pán minister, nakoniec, pretože vo svojom vystúpení sa chcem prihovárať priamo vám. Pán minister, na aktuálnu schôdzu parlamentu ste predložili novelu zákona o vodách, ktorou sa práve teraz zaoberáme, a už niekoľko dní. Touto novelou zavádzate možnosť vláde Slovenskej republiky svojvoľne prideľovať licencie na ťažbu a predaj podzemných vôd do zahraničia. O týchto licenciách alebo povoleniach, ak chcete, má rozhodovať vláda, pričom vláda sama arbitrárne určí, či firme, ktorá kritéria splní, povolenie udelí alebo nie. Priniesli ste teda zákon, ktorý umožňuje udeľovať monopol na odber podzemných vôd na Slovensku vyvoleným spoločnostiam, rôznym spriazneným záujmovým skupinám. Pretože vláda podľa vášho návrhu zákona, podľa § 17a, keď príde napríklad päť žiadateľov, tak sa môže rozhodnúť, že tebe licenciu udelím a ďalším štyrom ju neudelím. A toto svoje rozhodnutie nemusí nijak odôvodňovať, nemusí ho nijak zdôvodňovať. Je to ako s investičnými stimulmi. Vláda si vyberie, komu stimul dá a komu nie. Neexistuje korupčnejšia sféra, ktorá by ponechala viac na svojvôľu vlády, než takáto schéma, ktorú ste vo svojom zákone priniesli a proti ktorej tu už niekoľko dní protestujeme. Z vášho zákona teda jasne trčí snaha, ak nechcete hovoriť o privatizácií vody, tak prinajmenšom sprivatizovať zisky z predaja vzácnych podzemných vôd do zahraničia vytvorením administratívnych monopolov pre ťažbu týchto podzemných vôd a ich vývoz a následný predaj. Zo skúseností z predchádzajúcich rozhodnutí poznáme takéto schémy. Už tu mnohokrát zaznelo a musím to zopakovať, schéma pri slnečných elektrárňach, kedy len vybrané záujmové skupiny počas jedného víkendu mali možnosť dostať sa k licenciám pre postavenie veľkých fotovoltaických elektrární, fungovala rovnako. A jej náklady dodnes platia všetci Slováci v drahších účtoch za elektrinu. A teraz sa prihováram k občanom Slovenskej republiky, ktorí možno sledujú toto zasadnutie, či už naživo, alebo zo záznamu, takáto istá schéma bola použitá pri fotovoltaických elektrárňach a vy, všetci občania, kvôli nej platíte o niekoľko percent viac každý mesiac za elektrickú energiu. To sú, to je veľa eur každý mesiac, každý rok za celých tých niekoľko rokov, kedy táto schéma funguje. Pán minister, nehovoríte pravdu, keď tvrdíte, že zákon v znení, ako ste ho predložili, presadzujete kvôli tomu, aby ste vývozu vody zo Slovenska zabránili. Bojovať proti vývozu vody tým, že schválite jeho povolenie, to je ako bojovať za mier tak, že nikde nezostane kameň na kameni. Je to jednoducho nezmysel. Pán minister, nehovoríte pravdu, keď tvrdíte, že tento zákon je treba prijať, pretože bez chýbajúcej regulácie by dnes mohol slovenské podzemné vody čerpať a predávať do zahraničia ktokoľvek. Povolenie na čerpanie podzemných vôd vo veľkom rozsahu totiž vydávali len orgány štátnej vodnej správy a tie ich vydávajú pre konkrétny účel. Napríklad pre zásobovanie obyvateľov vymedzeného územia pitnou vodou. Keďže štát môže robiť len to, čo mu zákon explicitne dovoľuje, na rozdiel od občana, ktorý môže robiť všetko to, čo mu zákon nezakazuje, ak v zákone explicitne nie je dovolené udeliť povolenie ťažiť vodu za účelom jej vývozu do zahraničia, nemôže ho orgán štátnej vodnej správy povoliť. Preto dnes Slovensku žiaden výpredaj pitnej vody nehrozí. Pán kolega Simon vás v predchádzajúcej v rozprave navyše dobre upozornil a správne, že veď vaše ministerstvo je orgánom, ktoré metodicky riadi činnosť okresných úradov. Stačil by jeden váš príkaz, jeden váš metodický pokyn, ak máte pocit, že toto nie je dostatočne jasné, nie je ukotvené v legislatíve, aby by ste jasne všetkým tým úradníkom dali najavo, že takéto povolenie nikdy vydať nesmú a nemôžu. Pán minister, nehovoríte ani pravdu, keď tvrdíte, že ste si istý, že má Slovensko pitnej vody prebytok v desiatkach tisíc litrov za sekundu. Ja som to už hovoril v rozprave, keď som vystupoval písomne, a nechcem to celé opakovať. Ale používateľom údajov z vodnej bilancie, mnohí kolegovia aj oveľa väčší odborníci na túto tému ako ja vám to už pripomenuli, vodná bilancia je pre tento účel absolútne nevhodným ukazovateľom. Podľa rôznych odborníkov, a tie názory sa naozaj rôznia, naozaj má Slovensko pitnej vody prebytok. Ale ten prebytok je výrazne nižší, než tvrdíte vy podľa údajov vodnej bilancie. Podľa odborníkov, ktorí stoja za petíciou proti vášmu zákonu, je takýto prebytok len na úrovni 1600 litrov za sekundu, čo je viac než päťnásobne menej než váš vládny materiál, ktorý už v roku 2012 schválil priestor pre predaj až 8600 litrov vody za sekundu do zahraničia. Osemtisíc šesťsto litrov za sekundu, to už je taká menšia rieka. To je, ako keby ste zahatali Hron pri Brezne, nepustili ani kvapku vody ďalej a nechali ho celý čapovať do nejakých cisterien a vyvážať do cudziny. A navyše nehovoríte pravdu, keď tvrdíte, že vaša schéma je transparentná, pretože o udelení povolení má rozhodovať vláda a bude tam predsa pripomienkové konanie. Vláda si môže schváliť čokoľvek napriek pripomienkovému konaniu. Podľa vášho návrhu zákona, ako som už povedal, nemusí svoje rozhodnutie nijako odôvodňovať a o pridelení povolenia nebude rozhodovať na základe žiadnych kritérií, pritom práve kriteriálny výber je základným predpokladom transparentného konania štátnych orgánov. To, čo vy navrhujete, je presný opak transparentnosti. A to je aj hlavný dôvod, prečo sa opozícia takýmto spôsobom zjednotila a prečo opozícia odmieta návrh zákona, tak ako ste ho predložili. A nestihol som to v písomnej rozprave, čisto proforma sa pridávam ku všetkým tým procedurálnym návrhom na stiahnutie tohto návrhu zákona, ktoré už podali moji predrečníci. Preto vám, pán minister, chcem povedať toto: Rešpektujem, že vaša strana a vláda získala vo voľbách 83 mandátov, a preto si dokáže presadiť takmer čokoľvek. Ale táto krajina vám nepatrí. Ani volebný výsledok vás neoprávňuje k tomu, aby ste bohatstvo tejto krajiny rozdávali svojim známym a vyvoleným záujmovým skupinám v rôznych netransparentných schémach. Nemôžete si zobrať čo chcete a od koho chcete. Slovensko vám nepatrí. Máte len mandát spravovať Slovensko, starať sa oň a zveľaďovať ho. Mandát, ktorý ste podľa môjho názoru počas doterajšej vlády absolútne premrhali. To, čo vám najviac vytýkam, je, že tu máte takmer ústavnú väčšinu a že ste toľko dobrého mohli urobiť pre túto krajinu. A keď sa obzriem na tie predchádzajúce dva roky, je to najväčšia premárnená príležitosť, akú kedy na Slovensku ktorá vláda mala. Postoj k zákonu o vodách, tak ako ste ho predložili, v tom znení, je úplne jasný. S návrhom, tak ako ste ho predložili, súhlasí len strana SMER a zopár vodárenských spoločností, lobistov. Nikto iný, nikto iný. Proti tomuto návrhu sú všetci. Sú proti nemu občania Slovenska, petíciu proti zákonu, ich zatiaľ podpísalo zhruba 60-tisíc a počet ich podpisov každý deň rastie. Okrem občanov, na ktorých by vám malo záležať a ktorí sa proti tomuto zákonu mobilizujú ako už dávno nie, stanujú pred parlamentom, je proti celá opozícia. A sú proti odborníci, ekológovia, vodohospodári, hydrológovia. Ste v tom jednoducho sám. Zostal ste v tom sám. A napriek tomu ste ešte do dnešného rána tento vodný kšeft tlačili ďalej. Nečudujem sa tomu, čo sa stalo dnes ráno, nečudujem sa tej tlačovej besede, na ktorej ste vystúpili spolu s pánom predsedom vlády Robertom Ficom. Nečudujem sa, že ste taký nervózny. Vodný zákon, tak ako ste ho predložili, sa pre SMER môže stáť tým, čím sa kauza SPP stala pre staré pravicové strany. Môže byť tým, čo proti vám definitívne poštve verejnú mienku a čo vám zlomí väz. Rozprával som sa v parlamente aj s mnohými poslancami za vašu stranu a, veru, musím povedať, že ani mnohí z nich neboli týmto návrhom zákona nadšení. Lenže, vážený pán minister, vo svetle vášho posledného vystúpenia a vo svetle dnešnej tlačovej besedy vám musím povedať ešte jednu vec. My nepotrebujeme meniť ústavu len preto, aby sme zastavili vaše smerácke kšefty. Ak chcete kšeftom s predajom pitnej vody, o ktorých sa dnes toľko hovorí, ak im chcete zabrániť, stačí, aby ste stiahli tento návrh zákona. Úplne by stačilo, aby vás premiér prinútil, aby ste tento návrh zákona stiahli a povedzme potom prišli s inou novelou, ktorú, tak ako aj mnohí kolegovia povedali, by umožnilo Slovensku získať aj na predaji pitnej vody, ale v transparentnej schéme, ktorá by bola na prospech všetkých daňových poplatníkov, a aby sme tieto príjmy mohli používať na financovanie školstva, zdravotníctva a ďalších vecí. Lenže to vy nechcete. Priniesli ste netransparentný návrh zákona a teraz, keď opozícia navrhne alternatívnu transparentnú schému, ktorá by dokázala zabezpečiť, ale transparentným spôsobom to, čo sám navrhujete, tak ich ešte kritizujete za to, že si to dovolili. Ak by chcel pán premiér zabrániť obchodu s vodou, úplne by stačilo prinútiť vás, aby ste tento zákon stiahli, a ak by ste ho nechceli poslúchnuť, kľudne by vás mohol odvolať. Naozaj nerozumiem, prečo biznis, ktorý ste sami vy priniesli sem do parlamentu, chcete zastavovať zmenou ústavy. My nemusíme robiť z ústavy trhací kalendár, aby sme vám zabránili urobiť tento biznis. Bude to dymová clona, tá zatiahnutá ručná brzda po tom všetkom, čo váš návrh vyvolal. Vyskúšali ste, neprešlo to, tak teraz zaťahujete ručnú brzdu a vytvárate dymovú clonu, aby ste napravili svoju poškodenú reputáciu. Alebo je ten návrh zmeny ústavy ešte možno príznakom niečoho iného. Možno je príznakom toho, že premiér je príliš slabý na to, aby dokázal zastaviť sám, a preto musí vytiahnuť tú najsilnejšiu kartu a zastaviť vás až ústavným zákonom, ktorý zabráni tomu, čo vy sám tu presadzujete. Preto mi dovoľte na záver povedať aj jednu výzvu určenú priamo pánu predsedovi vlády. Vážený pán premiér, prestaňte sa hrať hry s opozíciou aj s občanmi Slovenska, buďte aspoň raz v živote chlap, postavte sa pred ľudí a priznajte: spravili sme chybu, sťahujeme zákon, odvolávam ministra. Naša krajina si nezaslúži, aby sa z jej ústavy robil trhací kalendár len kvôli tomu, že predseda vlády tejto krajiny je neschopný držať biznis vlastných ministrov na uzde. Ďakujem vám veľmi pekne.